Hjem til jul (TV-serie)

Hjem til jul (engelsk tittel: Home for Christmas) er en norsk romantisk komedieserie fra 2019 og 2020. Serien er den første norske originalserien på Netflix og er produsert av The Oslo Company. Den er skapt av Per-Olav Sørensen, og han har skrevet manuset sammen med Fredrik Høyer, Miriam Larsen, Mattis Herman Nyquist og Julie Skaufel. Hjem til jul er basert på en idé av Amir Shaheen og Kristian Andersen. Ida Elise Broch spiller hovedrollen som Johanne. Serien har to sesonger med til sammen tolv episoder. Den første sesongen hadde premiere på Netflix 5. desember 2019, og ble Netflix' mest strømmede serie i Norge i 2019.Allerede måneden etter premieren, i januar 2020, bekreftet Netflix at de skulle produsere sesong to av serien, Hjem til jul 2. Innspillingen startet på Røros i mars 2020 og skulle etter planen fortsette i studio i mai samme år. Innspillingen ble imidlertid noe forsinket på grunn av koronaviruspandemien. Opptakene ble gjenopptatt i juli samme år, og den nye sesongen hadde premiere på Netflix 18. desember 2020.


== Handling ==


=== Sesong 1 ===
Sesongen består av seks episoder, der hver episode varer i rundt 30 minutter. Serien handler om 30 år gamle Johanne (Ida Elise Broch), en singel sykepleier som deler leilighet med venninnen Jørgunn (Gabrielle Leithaug). Mens alle vennene og søsknene har etablert seg med kjærester og barn, er Johanne fortsatt singel. For å slippe unna mas, sier Johanne under en familiemiddag 1. desember at hun har fått seg kjæreste. Overlykkelig inviterer moren kjæresten til å feire julaften med dem, og Johanne har 24 dager på seg til å skaffe seg kjæreste. Sammen med Jørgunn starter Johanne en intensiv dateperiode i dagene frem mot julaften.


=== Sesong 2 ===
Hjem til jul 2 består av seks episoder, der hver episode varer i rundt 30 minutter. Sesongen gir svar på hva som skjedde etter at Johanne åpnet døren for siste gang på julaften i sesong 1. Sesongen foregår i all hovedsak i perioden 1.–24. desember året etter sesong 1.


== Om serien ==
Serieskaper Per-Olav Sørensen kalte Hjem til jul for «en 'guilty pleasure-serie', og en type drama som vi ikke alltid liker å innrømme at vi liker. Vi prøver også å være ganske norske, men det aller viktigste er at vi har en superfin kvinnelig hovedrolle som veldig mange kan identifisere seg med og underholdes av».Det meste av serien er spilt inn i Oslo, mens en del av utescenene er spilt inn på Røros. Det er også laget en versjon dubbet på engelsk, med tittelen Home for Christmas.
En av den første sesongens hovedlåter, «Years» av Astrid S, gikk til topps på sang-søketjenesten Shazam like etter at serien hadde premiere.


== Mottakelse og seertall ==


=== Sesong 1 ===
Serien ble møtt med middels og lunkne tilbakemeldinger fra norsk presse. Dagbladet kalte serien for «klam» og et mislykket forsøk på en norsk Love Actually. VG kalte serien «middels», mens NRK var mer positiv og mente serien er et godt forsøk på å lage en juleklassiker. TV 2s God kveld Norge var mest positiv og ga serien terningkast 6.Serien ble meget populær, og fikk ros i utlandet. Allerede en uke etter premieren, var serien sett av flere millioner, ifølge serieskaper Per-Olav Sørensen. Ifølge Netflix var serien den meste strømmede på Netflix i Norge i 2019. Tallene omfatter antall strømminger de 28 første dagene etter premieren.Serien ble nominert til Gullruten 2020 i klassen beste kostyme ved Oddfrid Ropstad.


=== Sesong 2 ===
Også andre sesong av serien, Hjem til jul 2, ble møtt med middels kritikker av norske anmeldere. NRK kalte serien «lun med slapp start» og ga terningkast 4. Aftenposten og VG ga terningkast 3, mens Dagbladet ga terningkast 2 og beskrev serien som «Slappere enn slapset som legger seg rundt skosålene i de virkelige Oslo-gatene». Andre sesong ble nominert til Gullruten 2021 i klassen beste dramaserie.


== Sesonger ==


== Rolleliste ==
Utdrag av skuespillerne i serien:


== Referanser ==


== Eksterne lenker ==
(en) Hjem til jul på Internet Movie Database